b'\n_START_ARTICLE_\nNikolajus Judeni\xc4\x8dius\n_START_SECTION_\nBiografija\n_START_PARAGRAPH_\nGim\xc4\x97 Maskvoje Rusijos kolegijos patar\xc4\x97jo \xc5\xa1eimoje. 1881 m. baig\xc4\x97 Maskvos Aleksandrovo karo mokykl\xc4\x85. Prad\xc4\x97jo tarnyb\xc4\x85 Rusijos kariuomen\xc4\x97s Leibgvardijos Lietuvos pulke. 1887 m. Sankt Peterburge baig\xc4\x97 Rusijos Generalinio \xc5\xa1tabo Nikolajaus akademij\xc4\x85. N. Judeni\xc4\x8diui buvo suteiktas gvardijos \xc5\xa1tabskapitono laipsnis. Nuo 1889 m. iki 1890 m. pabaigos Leibgvardijos Lietuvos pulke atliko cenzin\xc4\xaf vadovavim\xc4\x85. Nuo 1892 m. buvo Turkestano karo apygardos \xc5\xa1tabo adjutantas. Tais pat metais jam suteiktas papulkininkio laipsnis. 1894 m. dalyvavo Rusijos kariuomen\xc4\x97s Pamyro ekspedicijoje, kuria siekta regione \xc4\xaftvirtinti Rusijos vald\xc5\xbei\xc4\x85. 1896 m. \xe2\x80\x93 pulkininkas. 1902 m. paskirtas 18-ojo \xc5\xa1auli\xc5\xb3 pulko vadu, kuriam vadovavo ir Rusijos-Japonijos karo metu. Dalyvavo keliuose karo m\xc5\xab\xc5\xa1iuose, buvo su\xc5\xbeeistas, u\xc5\xbe nuopelnus suteiktas generolo majoro laipsnis. Nuo 1907 m. \xe2\x80\x93 Kaukazo karo apygardos generolas kvartirmeisteris. 1912 m. pakeltas \xc4\xaf generolo leitenanto laipsn\xc4\xaf. 1912 m. paskirtas Kazan\xc4\x97s karo apygardos \xc5\xa1tabo vir\xc5\xa1ininku, o 1913 m. \xe2\x80\x93 Kaukazo karo apygardos \xc5\xa1tabo vir\xc5\xa1ininku. Prasid\xc4\x97jus Pirmajam pasauliniam karui paskirtas Kaukazo armijos \xc5\xa1tabo vir\xc5\xa1ininku. 1914 m. pabaigoje \xe2\x80\x93 1915 m. prad\xc5\xbeioje jo vadovaujamos paj\xc4\x97gos nugal\xc4\x97jo Osman\xc5\xb3 imperijos kariuomen\xc4\x99 Sarykamy\xc5\xa1o m\xc5\xab\xc5\xa1yje (ryt\xc5\xb3 Turkija). 1915 m. sausio 24 d. pakeltas \xc4\xaf infanterijos generolus. 1916 m. vasar\xc4\xaf jo vadovaujama Kaukazo armija \xc4\xafveik\xc4\x97 Osman\xc5\xb3 imperijos paj\xc4\x97gas Erzurumo operacijos metu, o 1916 m. baland\xc5\xbeio 15 d. u\xc5\xbe\xc4\x97m\xc4\x97 Trapezundo miest\xc4\x85. \xc4\xaevykus Vasario revoliucijai, N. Judeni\xc4\x8dius buvo paskirtas Rusijos kariuomen\xc4\x97s Kaukazo fronto vadu. 1917 m. gegu\xc5\xbe\xc4\x99 Karo ministro A. Kerenskio sprendimu pa\xc5\xa1alintas i\xc5\xa1 pareig\xc5\xb3 u\xc5\xbe pasiprie\xc5\xa1inim\xc4\x85 Laikinosios vyriausyb\xc4\x97s sprendimams. Prasid\xc4\x97jus Rusijos pilietiniam karui, kur\xc4\xaf laik\xc4\x85 nelegaliai gyveno Sankt Peterburge. 1919 m. saus\xc4\xaf persik\xc4\x97l\xc4\x97 \xc4\xaf Helsink\xc4\xaf. 1919 m. bir\xc5\xbeelio 5 d. Balt\xc5\xb3j\xc5\xb3 admirolas Aleksandras Kol\xc4\x8diakas paskyr\xc4\x97 N. Judeni\xc4\x8di\xc5\xb3 Estijoje suformuotos Rusijos Balt\xc5\xb3j\xc5\xb3 \xc5\xa0iaur\xc4\x97s vakar\xc5\xb3 armijos vadu. Jo vadovaujamos paj\xc4\x97gos du kartus \xe2\x80\x93 1919 m. rugpj\xc5\xabt\xc4\xaf ir spalio\xe2\x80\x93lapkri\xc4\x8dio m\xc4\x97nesiais nes\xc4\x97kmingai band\xc4\x97 u\xc5\xbeimti Petrograd\xc4\x85. 1920 m. sausio 22 d. paskelb\xc4\x97 apie \xc5\xa0iaur\xc4\x97s vakar\xc5\xb3 armijos paleidim\xc4\x85. Pralaim\xc4\x97j\xc4\x99s pasitrauk\xc4\x97 \xc4\xaf Estij\xc4\x85, o 1920 m. vasar\xc4\xaf i\xc5\xa1vyko \xc4\xaf Jungtin\xc4\x99 Karalyst\xc4\x99. Dar v\xc4\x97liau persikraust\xc4\x97 \xc4\xaf Pranc\xc5\xabzij\xc4\x85, apsigyveno Nicoje. Mir\xc4\x97 nuo plau\xc4\x8di\xc5\xb3 tuberkulioz\xc4\x97s. Buvo palaidotas Kan\xc5\xb3 sta\xc4\x8diatiki\xc5\xb3 ba\xc5\xbeny\xc4\x8dioje, v\xc4\x97liau palaikai perkelti \xc4\xaf Nicos Kokado sta\xc4\x8diatiki\xc5\xb3 kapines.'